กรุงเทพมหานคร เร่งฉีดวัคซีนป้องกันโควิด-19 จำนวน 4,200 โดสให้กลุ่มเสี่ยง  Cluster ย่านทองหล่อ
พล.ต.อ.อัศวิน ขวัญเมือง ผู้ว่าราชการกรุงเทพมหานคร  กล่าวว่า จากสถานการณ์การแพร่ระบาดโควิด-19 Cluster ย่านทองหล่อ คณะอนุกรรมการบริหารจัดการวัคซีน เห็นชอบการให้ใช้วัคซีนเพื่อควบคุมการแพร่ระบาดของ Cluster ดังกล่าว จำนวน 4,200 โดส หรือกลุ่มเสี่ยงจำนวน 2,100 คน ทั้งนี้กรุงเทพมหานคร ได้เร่งดำเนินการฉีดวัคซีนให้กับกลุ่มเสี่ยงที่ทำงานสถานบริการในพื้นที่เขตวัฒนา โดยในวันนี้ (6 เม.ย.64) จะให้บริการฉีดวัคซีนซิโนแวคตามที่รายชื่อที่สำนักงานเขตวัฒนาและสถานีตำรวจนครบาลทองหล่อได้กำหนดไว้ เพื่อลดความแออัด แบ่งเป็นช่วงเช้า 150 คนและช่วงบ่าย 150 คน รวมจำนวน 300 คน โดยจะฉีดให้ผู้ที่มีอายุ 18-59 ปี ในภาพรวมการดำเนินการเป็นไปด้วยความเรียบร้อย ส่วนในวันที่ 7-9 เมษายนนี้ จะย้ายไปให้บริการที่ลานกีฬาแสงทิพย์ โดยสามารถให้บริการฉีดวัคซีนได้วันละ 600 คน รวมทั้งสิ้น 1,800 คน อย่างไรก็ตาม หลังจากได้รับการฉีดวัคซีนแล้ วเจ้าหน้าที่จะให้นั่งพักรอดูอาการเป็นเวลา 30 นาที ก่อน หากไม่มีอาการผิดปกติสามารถกลับบ้านได้ โดยผู้ที่รับวัคซีนเข็มแรกจะต้องรับวัคซีนเข็มที่ 2 ภายใน 2-4 สัปดาห์ ซึ่งเจ้าหน้าที่กำหนดให้ผู้ที่มารับวัคซีนวันนี้มารับบริการฉีดเข็มที่ 2 ในวันที่ 28 เม.ย.64 นอกจากนี้ ได้จัดหน่วยเคลื่อนที่ทำการตรวจคัดกรองหาผู้ติดเชื้อโควิด-19 จากกลุ่มเสี่ยงที่ทำงานสถานบริการในพื้นที่เขตวัฒนาและเขตคลองเตย ด้วยวิธีการ SWAB โดยได้รับพระมหากรุณาธิคุณจากพระบาทสมเด็จพระเจ้าอยู่หัวโปรดเกล้าโปรดกระหม่อมพระราชทานรถเก็บตัวอย่างชีวนิรภัย จำนวน 2 คัน พร้อมด้วยเจ้าหน้าที่กรมควบคุมโรค เก็บตัวอย่างส่งตรวจหาเชื้อกลุ่มเสี่ยง โดยตั้งจุดตรวจบริเวณไออารีน่า  ทองหล่อ 10